UPRS Sklep I U 458/2019-22
Datum: 2019-03-20T01:00:00.000+01:00
ecli: ECLI:SI:UPRS:2019:I.U.458.2019.22
sodisce: Upravno sodišče
oddelek: Upravni oddelek
podrocje: PRAVO VIZUMOV, AZILA IN PRISELJEVANJA - UPRAVNI SPOR
institut: mednarodna zaščita - odvzem osebne svobode - izjava o umiku tožbe - ustavitev postopka

## Jedro

Tožena stranka je podala izjavo na zapisnik o glavni obravnavi, da tožnik ni prišel na glavno obravnavo, ker je tožena stranka dobila negativni odgovor Hrvaške za sprejem odgovornosti za obravnavo prošnje za mednarodno zaščito, zaradi česar je bil premeščen iz Centra za tujce v Azilni dom. Ker je tožnik umaknil tožbo, saj se ukrep pridržanja ne izvaja več, je sodišče s sklepom postopek ustavilo.

## Izrek

Postopek se ustavi.

## Obrazložitev

Sodišče je dne 15. 3. 2018 prejelo tožbo tožeče stranke zoper v uvodu imenovani akt tožene stranke o pridržanju tožnika. V tožbi je tožnik predlagal odpravo izpodbijanega akta in da sodišče odloči, da mora tožena stranka nemudoma prenehati izvajati ukrep pridržanja tožnika v Centru za tujce.

Na glavni obravnavi, ki jo je sodišče izvedlo dne 20. 3. 2019, je tožena stranka podala izjavo na zapisnik, da tožnik ni prišel na glavno obravnavo iz razloga, ker je tožena stranka dobila negativni odgovor Hrvaške za sprejem odgovornosti za obravnavo prošnje za mednarodno zaščito. Zaradi tega je tožena stranka zjutraj dne 20. 3. 2019 premestila tožnika iz Centra za tujce v Azilni dom, kar pomeni, da se ukrep pridržanja ne izvaja več.

Na to pojasnilo tožene stranke je pooblaščenka tožnika izjavila, da tožnik nima več pravnega interesa za tožbo in jo umika. Glavna obravnava je bila s tem zaključena.

Postopek se ustavi.

Ker iz omenjene izjave pooblaščenke tožeče stranke na glavni obravnavi, ki je dokumentirana na zapisniku o glavni obravnavi, nedvoumno izhaja, da tožnik umika tožbo, saj se ukrep pridržanja ne izvaja več, je sodišče s sklepom postopek ustavilo (2. točka 46. člena ZUS-1 v zvezi z 5. odstavkom 59. člena ZUS-1).